Rozhodnutie Komisie
z 23. decembra 1983
o zozname zariadení na Islande schválených na účely dovozu čerstvého mäsa do spoločenstva
(84/24/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 72/462/EHS z 12. decembra 1972 o zdravotných a veterinárnych otázkach inšpekcií pri dovoze hovädzieho dobytka, ošípaných a čerstvého mäsa z tretích krajín [1], naposledy zmenenú a doplnenú smernicou 83/91/EHS [2], a najmä na jej článok 4 ods. 1, článok 17 a 18 ods. 1 písm. a) a písm. b),
keďže zoznam zariadení v tretích krajinách nemôže byť schválený pre vývoz čerstvého mäsa do spoločenstva, ak nespĺňajú všeobecné a osobitné podmienky ustanovené smernicou 72/462/EHS;
keďže Island v súlade s článkom 4 ods. 3 smernice 72/462/EHS postúpil zoznam zariadení schválených na vývoz do spoločenstva;
keďže návštevy spoločenstva na mieste ukázali, že hygienické normy troch z týchto zariadení sú dostatočné a preto môžu byť zaradené do prvého zoznamu zariadení navrhnutého v zmysle článku 4 ods. 1 uvedenej smernice, ktorým možno schváliť dovoz čerstvého mäsa;
keďže prípad ostatných zariadení navrhnutým Islandom sa musí opätovne preskúmať na základe dodatočných informácií týkajúcich sa ich hygienických noriem a ich schopnosti rýchlo sa prispôsobiť právnym predpisom spoločenstva;
keďže medzitým a s cieľom predísť náhlemu prerušeniu obchodného toku možno týmto zariadeniam dočasne schváliť pokračovanie vo vývoze čerstvého mäsa do tých členských krajín, ktoré sú pripravené ho prijať;
keďže bude preto potrebné opätovne preskúmať a v prípade potreby zmeniť a doplniť toto rozhodnutie vzhľadom na opatrenia prijaté s týmto cieľom a uskutočnené zlepšenia;
keďže podmienky dovozu čerstvého mäsa zo zariadení, ktoré sú uvedené na zozname pripojenom k tomuto rozhodnutiu, naďalej podliehajú veterinárnym ustanoveniam spoločenstva uvedeným inde a všeobecným ustanoveniam zmluvy; keďže najmä dovoz z tretích krajín a opätovný vývoz určitých kategórií mäsa, ako je mäso vážiace menej ako 3 kilogramy alebo mäso, ktoré obsahuje rezíduá určitých látok, ktoré ešte nie sú zahrnuté do zosúladených pravidiel spoločenstva do iných členských krajín, naďalej podliehajú zdravotným právnym predpisom dovážajúceho členského štátu;
keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
1. Zariadeniam na Islande uvedeným v prílohe sa týmto schvaľuje dovoz čerstvého mäsa do spoločenstva v súlade s uvedenou prílohou.
2. Dovoz zo zariadení uvedených v odseku 1 naďalej podlieha veterinárnym ustanoveniam spoločenstva uvedeným inde a najmä tým, ktoré sa týkajú požiadaviek na ochranu zdravia.
Článok 2
1. Bez vplyvu na ustanovenia odseku 2 členské štáty zakážu dovoz čerstvého mäsa pochádzajúceho zo zariadení iných, ako sú zariadenia uvedené v prílohe.
2. Členské štáty môžu do 31. augusta 1984 naďalej schvaľovať dovoz čerstvého mäsa pochádzajúceho zo zariadení, ktoré nie sú uvedené v prílohe, ale ktoré boli úradne schválené a navrhnuté islandskými orgánmi od 1. októbra 1983 podľa článku 4 ods. 3 smernice 72/462/EHS, ak sa neprijme opačné rozhodnutie v súlade s článkom 4 ods. 1 vyššie uvedenej smernice do 1. septembra 1984.
Komisia zašle zoznam týchto zariadení členským štátom.
Článok 3
Toto rozhodnutie sa bude uplatňovať od 1. februára 1984.
Článok 4
Toto rozhodnutie sa preskúma a ak to bude potrebné zmení a doplní do 1. decembra 1984.
Článok 5
Toto rozhodnutie je adresované členským štátom.
V Bruseli 23. decembra 1983